24.09.2014 klo 10:11
Ivana Helsinki lanseeraa muumivaatemalliston aikuisille.
Oletko aina kuvitellut, että muumiaiheiset vaatteet ovat vain lasten juttu? Yksi suomimuodin kärkinimistä, Ivana Helsinki, todistaa toisin lanseeraamalla oodin Tove Janssonin muotokielelle muotimerkin hengessä. Moomin by Ivana Helsinki-mallisto tulee kauppoihin keväällä 2015.
Suunnittelija Paola Suhonen yhdistää mallistossa Janssonin alkuperäisiä kuvitustöitä, mutta Suhosen omaa kädenjälkeä näkyy myös hänen itse tekeminään kuoseina.
Mekkoja, tunikoita, neuleita, takkeja ja asusteita yhdistävästä noin 40 vaatteen mallistosta selviää myös, millaista on muumi-pitsi tai -paljettikangas. Malliston tarkoitus on toimia kunnianosoituksena taiteilijalta taiteilijalle.
Kansainvälisen debyyttinsä mallisto tekee ensi kuussa Tokion muotiviikoilla Japanissa. Suurina muumien ystävinä tunnettujen japanilaisten voidaankin odottaa ottavan herkkyyttä, visuaalisuutta, naisellista leikkisyyttä, suomalaisuutta sekä suosikkihahmoja sopivasti yhdistävän malliston avosylin vastaan.
PAULA KOSKI paula.koski@ilmedia.fi KUVAT: IVANA HELSINKI